Årsmelding 2019 - IL Dalebrand
Styret har siste år bestått av ;

Leder



Kjell Olav Storflor



Nestleder + Barneavdeling
Odd Magne Storflor



Skiavdeling


Odd Rune Molland



Friidrettsavdeling

Solveig Hastadklev




Trimavdeling


Elisabeth Einang




På årsmøtet den 3. februar 2019 møtte 12 medlemmer. Der ble vanlige årsmøtesaker behandlet, hvorav tre saker som var meldt inn fra styret og andre medlemmer.
Det er avholdt to styremøter i arbeidsåret, pluss en del saker avklart pr mail. Betalende medlemmer siste år er 136, pluss 3 æresmedlemmer. Nedgangen i antall medlemmer skyldes for det meste rydding i arkivet.
Siste vinter hadde brukbare snøforhold, slik at de planlagte klubbrenn og Sondalsrenn ble gjennomført. 
Friidrettsavdelingen har som vanlig hatt mange arrangement på programmet, og i tillegg bidro Dalebrand sammen med de andre lagene i Stjørdalsalliansen med Midt-Norsk mesterskap i friidrett på Øverlands Minde. Nevnes må også at Dalebrand og Stjørdalsalliansen ble tildelt arrangementet av Hoved-NM i friidrett 2022. Det skjedde på Tinget i Bergen, og Alliansen er allerede godt i gang med forberedelser.
Trimgruppa har hatt sine tradisjonelle trimturer pluss Sonamarsjen. Nissemarsj første nyttårsdag har blitt en god tradisjon, denne gangen fra Bergly østover langs Stjørdalselva og tilbake på sørsiden av jernbanen. 
8 personer greide kravene til Idrettsmerket.
Barnegruppa har fått ødelagt mye av sin aktivitet siste året, da kommunen har valgt å stenge bassenget på kveldstid. 
Generelt hadde vi god deltakelse på de åpne arrangementene våre, men litt for dårlig oppslutning på klubbrenn og klubbstevner.
Dalebrand samarbeider fortsatt med Forra IL om leie av treningstid i Hegrahallen, og vi har et godt samarbeid med Hegra IL ved flere friidrettsarrangement.

Det ble gjort et «løft» i samarbeidet med Sport1 om lagsklær siste år, slik at flere utøvere og medlemmer profilerer klubben utad.
På Midtkiløra var det mye dugnadsarbeid i sommer og høst. I tillegg til nødvendig arbeid før Sona-Lekene, ble klubbhuset malt og gapahuk ble bygget. Begge prosjektene har litt arbeid igjen til våren. 

Lysløypa fikk også et bra løft i høst, først og fremst med at alle lyspunkt nå er i orden. 
Det ble arrangert St. Hansmoro på idrettsplassen. Trivelig for de som deltok, men dårlig oppmøte.

Første søndag i advent var det i samarbeid med skytterlaget og hornmusikken hyggekveld med juletretenning og premieutdeling i Bergly. Lagspokalen ble utdelt til Evelyn Sundal, Evelyn fikk også Jente- & guttepokalen, Sonny Bolin fikk napp i Veteranpokalen  og Inger Gylland fikk tilsvarende i Trimpokalen.
Laget sin hjemmeside har bra oppslutning, og blir brukt til forskjellig informasjon. Ellers har laget sendt ut flygeblad til bygdefolk og medlemmer noen ganger med info om ting som skal skje. 
Idrettslaget hadde også i 2019 ansvaret for innsamlingen i bygda på årets TV-aksjon. Laget var representert på to møter i regi av Stjørdal Idrettsråd, likedan på Friidrettskretsen sitt Høstmøte. 
Regnskapet viser et lite overskudd, som gjenspeiler en trygg økonomi for laget.
En stor takk til alle utøverne som har stilt opp på forskjellige renn, løp og stevner, likedan alle medlemmer som stiller opp og hjelper til på arrangementene våre.
Takk til hovedsponsor Hegra Sparebank, ansvarlig for Sondalingen, vaktmesteren på Midtkiløra og løypekjørerne i lysløypa. 
Sona 2. februar 2020    
Styret v/Kjell Olav Storflor
